**Admicom** on suomalainen ohjelmistoyritys.
Yrityksen asiakkaat toimivat pääasiassa rakentamisen ja talotekniikan parissa.  Admicom on Helsingin Nasdaq First North -listalla.

Historia
--------

### 2004–2015

Admicomin perustaja Matti Hällin ensimmäinen yritys Liinos teki toiminnanohjausjärjestelmiä. Se myytiin norjalaiselle Vismalle vuonna 2001. Vuonna 2004 Matti Häll perusti Jyväskylässä Admicomin.  Yritys alkoi kehittää Admicom Ultima (ennen Adminet) toiminnanohjausratkaisua, joka perustuu SaaS-malliin. Palvelun ideana oli tehostaa työmaan ja toimiston rutiineja automatiikan avulla. Yrityksen ensimmäiset vuodet kuluivat tuotekehittelyyn ja toiminnan pohjustamiseen, varsinainen toiminta alkoi vasta vuoden 2012 jälkeen. Sen jälkeen kasvu on ollut kovaa, noin 30 prosenttia vuodessa. Aluksi Admicom Ultimaa (ent. Adminettiä) tarjottiin vain talotekniikkaan erikoistuneille yrityksille, mutta vuodesta 2013 alkaen myös rakennusalan yrityksille.

### 2016–

Vuonna 2017 Admicom Ultimaa (ent. Adminet) alettiin myydä myös teollisuusyrityksille. Yhtiön liikevaihto oli 8,1 miljoonaa euroa, josta yli 90 prosenttia tuli toistuvasta kuukausilaskutuksesta. Yhtiöllä oli vuoden 2017 lopussa 93 työntekijää.

Alkuvuonna 2018 yrityksen yli 90 työntekijästä 70 oli Jyväskylässä. Noin 40 prosenttia työntekijöistä oli yrityksessä osakkaina.  Admicomilla oli toimipisteet myös Vantaalla ja Tampereella. Yhtiö listautui Helsingin Nasdaq First North -listalle helmikuussa ja syksyllä se avasi toimipisteen Ouluun. Yhtiön liikevaihto oli lähes 11,5 miljoonaa, josta tuloksen osuus oli 3,25 miljoonaa euroa. Vuoden loppuun mennessä yritys työllisti 113 henkilöä, joista noin sata Jyväskylässä.

Vuonna 2019 Admicom julkisti tulostietonsa jo viikolla 2. Mikään suomalainen pörssiyhtiö ei ollut aiemmin kertonut tilinpäätöstietojaan yhtä aikaisin. Yhtiö perusteli julkistusta sillä, että koska Admicom tarjoaa asiakkailleen reaaliaikaista talouden oh­jausta, sen pitää voida näyttää esimerkkiä asiassa. Alkuvuonna 2019 yritys työllisti 113 työntekijää, joista viidennes toimi tuotekehityksessä. Yhtiön pääkonttori sijaitsi Jyväskylän keskustassa Väinönkeskuksessa, jossa sen toimiston kokonaisneliömäärä oli 1 500 neliötä. Yhtiön liikevaihto oli 15,6 miljoonaa ja voitto 6,6 miljoonaa euroa.

Maaliskuussa 2020 yhtiö osti helsinkiläisen ohjelmistotalo Tocoman Oy:n, joka kehitti rakennusalalle muun muassa kustannuslaskentaan, aikataulutukseen ja kustannusseurantaan tarkoitettuja ohjelmistoja.

Yhtiön perustaja Matti Häll toimi pitkään hallituksen puheenjohtajana. Vuonna 2021 hän luopui tehtävästä ja rooliin valittiin hänen poikansa Timo Häll, joka toimi tehtävässä vuoden verran. Heinäkuussa Admicom Finland osti Seinäjoelta Lakeus Tilitoimisto Oy:n. Joulukuussa Admicom osti enemmistöosuuden jyväskyläläisestä Aitio Finlandista sekä samaan yritysryhmään kuuluvan Hillava-yhtiön. Aition tuotteet olivat räätälöityjen ohjelmistoratkaisuiden kehitys-, integraatio- ja ylläpitopalveluita, mobiilisovelluksia ja pilvipalveluratkaisuja. Hillavan tuotteet taas oli kenttätyön suunnitteluun ja ohjaamiseen kehitetty pilvipohjainen toiminnanohjausjärjestelmä.

Helmikuussa 2022 yhtiön uudeksi toimitusjohtajaksi nimitettiin Petri Kairinen. Hän oli toiminut kyberturvayhtiö Nixun toimitusjohtajana vuodesta 2014 lähtien. Samassa kuussa yhtiöön valittiin myös uusi hallitus. Toukokuussa Admicom osti PlanManin, jonka päätuote on rakennusalan toimijoille suunnattu aikataulutuksen ja projektinhallinnan ohjelmisto. Yrityskauppaan ei kuulunut PlanManin henkilöstöä. PlanManin tuote siirtyi Admiconin tytäryhtiö Tocomanin hallintaan, joka oli tehnyt PlanManin kanssa yhteistyötä Tocoman Aikataulu-ohjelmiston parissa jo vuosikymmenen ajan.

Kesäkuussa 2022 Admicom osti Kotopro Oy:n koko osakekannan. Vuonna 2010 perustettu Kotopro Oy kehitti erityisesti rakennus- ja kiinteistöalalle suunnattua selainpohjaisesti käytettävää dokumentointi- ja tiedonhallintaohjelmaa.

Tammikuussa 2024 Admicom osti pilvipohjaista kalustonhallinta-, kunnossapito- ja paikannusratkaisua kehittävän Trackinno Oy:n koko osakekannan.

Organisaatio
------------

Yhtiön pääkonttori sijaitsee Jyväskylässä. Sillä on toimipisteet myös Helsingissä, Tampereella, Oulussa, Seinäjoella ja Turussa. Joulukuussa 2023 yhtiöllä oli 271 työntekijää.

Yhtiön johtoryhmään kuuluvat toimitusjohtaja Petri Kairisen lisäksi Petri Aho, Satu Helamo, Pekka Pulkkinen, Thomas Raehalme, Anna-Maija Ijäs, Jari Kangassalo, Mikko Järvi ja Helena Marjokorpi.

Maaliskuussa 2023 valittuun hallitukseen kuuluvat puheenjohtaja Petri Niemen lisäksi Pasi Aaltola, Olli Nokso-Koivisto, Henna Mäkinen, Marko Somerma, Camilla Skoog ja Tomi Lod.

Vuoden 2024 alussa yhtiön suurimmat omistajat olivat:

1. Skandinaviska Enskilda Banken AB
2. Matti Häll
3. Danske Invest Finnish Equity Fund

Vuonna 2022 omistusosuuksista yli puolet oli ruotsalaisilla omistajilla.

Tuotteet
--------

Admicom myy kuukausiveloituksella toiminnanohjausjärjestelmiä.

Vuonna 2004 aloitettu Admicom Ultima (ent. Adminet**)** toiminnanohjausratkaisu tehostaa työmaan ja toimiston rutiineja automatiikan avulla. Admicom Ultima -järjestelmää myydään kolmelle toimialalle: rakentamiseen, talotekniikkaan ja teollisuuteen. Vuonna 2019 lähes puolet palvelun käyttäjistä toimi rakennusalalla. Admicom Ultiman avulla yritykset voivat vähentää käyttämiensä ohjelmistojen määrää. Ultimalla voi muun muassa tehdä tuntikirjaukset, laskutuksen ja tarjoukset ja sillä voi maksaa palkat ja tehdä kirjanpidon sekä hallita projekteja ja dokumentteja. Järjestelmästä on olemassa myös englannin- ja ruotsinkieliset versiot, joiden tarkoitus on palvella ruotsinkielisiä asiakkaita heidän äidinkielellään ja mahdollistaa saman järjestelmän käyttöönotto asiakkaiden ulkomailla toimivissa tytäryhtiöissä.

Vuonna 2018 Admicom Ultimasta (ent. Adminet) kehitettiin kevyempi versio, Admicom Ultima Lite (ent. Adminet Lite), joka oli suunnattu alle kymmenen työntekijän yrityksille. Ultima Lite on kokonaispalvelu, jolla esimerkiksi LVI- tai sähköalan yrittäjä saa käyttöönsä nykyaikaisen mobiilin toimialajärjestelmän ja automatisoidun taloushallinnon, jonka ansiosta tilitoimistoa tarvitaan vain tilinpäätösvaiheessa.

Admicom-konserni myy myös Tocomanin kehittämiä rakennusalan toimijoille suunnattuja työkaluja: Admicom Estima määrä- ja kustannuslaskentaan, Admicom Tempo projektien aikataulutukseen ja projektinhallintaan, Admicom BIM3 tietomallien hyödyntämiseen, Admicom Planner rakentamisen ajoituksen suunnitteluun ja ajanhallintaan sekä Admicom Insite tuottojen ja kustannusten hallintaan.  

Konserni myy lisäksi Hillavan kehittämää kenttätyön suunnitteluun ja ohjaamiseen kehitettyä pilvipohjaista Admicom Flex -toiminnanohjausjärjestelmää  ja Kotopron kehittämää Admicom Vision dokumentinhallinnan ratkaisua tiedon keräämiseen ja tuottamiseen. 

Tammikuun 2024 Trackinno yritysoston jälkeen tuotevalikoimaan tulee kalustonhallinta- ja IoT-ohjelmistoratkaisu.

Tunnustuksia
------------

* Elokuussa 2018 Tivi valitsi Admicomin Vuoden yritykseksi.
* Marraskuussa 2019 Admicom voitti eurooppalaisten pienten ja keskisuurten yritysten kilpailun Vuoden 2019 tähti -sarjan. Kilpailun järjesti Euroopan komissio, eurooppalaisia pörssejä edustava FESE ja listayhtiöitä edustava EuropeanIssuers-järjestö.

Yrityskulttuuri
---------------

Marraskuussa 2019 Admicom järjesti yhtiönsä henkilöstölle suunnatun osakeannin. Admicom pitää yrityksen menestyksen salaisuutena omistajien pitkäjänteistä sitoutumista ja henkilöstön yrittäjämäistä motivoimista. Annilla tavoiteltiin sitä, että myös uudet työntekijät saavat mahdollisuuden päästä omistajiksi. Antiin osallistui 63 työntekijää.

Kesällä 2021 Admicom otti käyttöön henkilöstörahastopohjaisen palkkiojärjestelmän koko konsernissa.

Lähteet
-------

1. 1 2 3 4  Jorma Rahkonen: Nixun Petri Kairinen Admicomin toimitusjohtajaksi – väistyvä hallituksen puheenjohtaja Timo Häll: "Vanhoja keskeneräisiä asioita ei jää edeltäjiltä roikkumaan" *Keskisuomalainen*.  14.2.2022. Viitattu 25.5.2022.
2. ↑  Admicom Oyj: Admicom ostaa Suomen johtavan rakennusalan aikatauluohjelmistotoimittajan *GlobeNewswire News Room*.  24.5.2022. Viitattu 6.6.2022.
3. 1 2 3 4  Nopeasti kasvava ohjelmistoyhtiö Admicom suunnittelee listautumista pörssiin (digilehden tilaajille) *Helsingin Sanomat*.  17.1.2018. Viitattu 24.2.2020.
4. 1 2 3 4 5 6  Jorma Rahkonen: Keski-Suomesta pitkästä aikaa yhtiö pörssiin *Keskisuomalainen*. Viitattu 24.2.2020.
5. 1 2 3 4 5 6 7  Mikko Asunta: Toiminnanohjauksen taustalla on alojen tarkka tuntemus *Kauppalehti*. Viitattu 24.2.2020.
6. 1 2  Jorma Rahkonen: Jyväskyläläinen Admicom paransi huimasti tulostaan *Keskisuomalainen*. Viitattu 24.2.2020.
7. ↑  Cilla Bhose: Admicom on viime vuonna listautuneiden tähti *Kauppalehti*. Viitattu 24.2.2020.
8. 1 2  Jyri Tuominen: Admicomin tulos kasvoi viime vuonna 71 prosenttia *Kauppalehti*. Viitattu 24.2.2020.
9. 1 2  Ilkka Hartio: Jyväskyläläisen Admicomin ensimmäinen pörssivuosi meni loistavasti *Keskisuomalainen*. Viitattu 24.2.2020.
10. ↑  Tero Lehto: Ohjelmistoalan yllättäjältä odotetaan vahvaa kasvua *Kauppalehti*. Viitattu 24.2.2020.
11. ↑  Jorma Rahkonen: Jyväskylän pörssitähden Admicomin hurja kasvu jatkui *Keskisuomalainen*. Viitattu 24.2.2020.
12. ↑  J. R. Leskinen: Analyysi: Kaikki uskovat nyt tähän firmaan *Kauppalehti*. Viitattu 24.2.2020.
13. ↑  Lauri Sihvonen: Admicomilta odotetusti vahva tulosraportti *Kauppalehti*. Viitattu 24.2.2020.
14. ↑  Admicom ostaa ohjelmistoyritys Tocomanin.  *Rakennuslehti*, 10.3.2020.  [{{{www}}} Artikkelin verkkoversio].
15. 1 2  Lauri Sihvonen: Saas-talo osti saas-talon – analyytikko: "erinomainen lisä Admicomiin" *Tivi*. Viitattu 25.5.2022.
16. 1 2
17. ↑  Ilkka Hartio: Admicom ostaa Lakeus Tilitoimiston – kauppahinta 668 000 euroa *Keskisuomalainen*.  1.7.2021. Viitattu 25.5.2022.
18. ↑  Alexandra Huhta: Admicom miljoonakaupoilla – kahmaisee itselleen kaksi ohjelmistoyhtiötä *Tivi*. Viitattu 25.5.2022.
19. 1 2 3  Admicom osti Aitio Finlandin ja Hillavan – Sähkömaailma *sahkomaailma.fi*. Viitattu 25.5.2022.
20. ↑  Eija Marja-aho: Admicom kertoi taas isosta yrityskaupasta – ostaa rakennusalan aikatauluohjelmistotoimittajan *Keskisuomalainen*.  24.5.2022. Viitattu 27.5.2022.
21. ↑  Antti Mustonen: Admicom kertoi taas yrityskaupasta – Huippukannattavan PlanManin ostolla positiivinen vaikutus *Kauppalehti*. Viitattu 27.5.2022.
22. ↑  Johtoryhmä | Admicom Oyj: Sijoittajille *Admicom sijoittajille*. Viitattu 25.5.2022.
23. ↑  Perttu Räisänen: Admicom on huimasta kasvustaan huolimatta yksi pörssin kovimmista tuloskoneista *Kauppalehti*. Viitattu 24.2.2020.
24. ↑  Adminet Toiminnanohjausjärjestelmä *admicom.fi*. Viitattu 25.2.2020.
25. ↑  Ilkka Hartio: Admicom palkkaa kymmenen työntekijää Jyväskylään *Keskisuomalainen*. Viitattu 24.2.2020.
26. ↑  Tocoman | Rakentamisen ohjelmistoratkaisut *Tocoman.fi*. Viitattu 25.5.2022.
27. ↑  Hillava *Hillava.com*. Viitattu 25.5.2022.
28. ↑  Jorma Rahkonen: Jyväskyläläinen menestystarina palkittiin: Admicom voitti arvostetun eurooppalaisen yrityskilpailun *Keskisuomalainen*. Viitattu 24.2.2020.
29. ↑  Ilkka Hartio: Admicom myy henkilöstölleen yhtiön osakkeita 44,17 eurolla *Keskisuomalainen*. Viitattu 24.2.2020.
30. ↑  Ilkka Hartio: 63 osallistui Admicomin henkilöstöantiin *Keskisuomalainen*. Viitattu 24.2.2020.
31. ↑  Justus Vento: Jyväskyläläinen Admicom ottaa käyttöön henkilöstörahastopohjaisen palkkiojärjestelmän *Keskisuomalainen*.  4.6.2021. Viitattu 25.5.2022.

Aiheesta muualla
----------------

* Admicomin verkkosivut
* Kauppalehti: Admicomin ennätysnopea tulosjulkistus hakee vertaistaan – tähän pystyy harva listaamatonkaan yhtiö